**JAVNI RAZPIS**

**ZA KANDIDATE ZA NAGRADO**

**RADA SMERDUJA 2025**

27. februar 2025

**VSEBINA**

[**I.** **OSNOVNE INFORMACIJE O JAVNEM RAZPISU** 3](#_Toc191373511)

[**1.** **Naziv in sedež razpisovalca** 3](#_Toc191373512)

[**2.** **Pravna podlaga za izvedbo razpisa** 3](#_Toc191373513)

[**3.** **Predmet, namen in sredstva javnega razpisa** 3](#_Toc191373514)

[**4.** **Upravičeni nagrajenci** 3](#_Toc191373515)

[**5.** **Obdobje, za katero se nagrada podeljuje, in podelitev nagrade** 4](#_Toc191373516)

[**6.** **Organ, ki bo odločal o nagrajencu** 4](#_Toc191373517)

[**7.** **Roki in način oddaje predlogov za kandidate za nagrado** 4](#_Toc191373518)

[**8.** **Obdelava podatkov** 5](#_Toc191373519)

[**9.** **Odgovorna oseba za posredovanje informacij v času razpisa** 5](#_Toc191373520)

[**II.** **NAVODILA PREDLAGATELJEM ZA PRIPRAVO VLOGE** 6](#_Toc191373521)

[**1.** **Obrazec 1: Prijavni obrazec** 7](#_Toc191373522)

[**2.** **Obrazec 2: Utemeljitev vloge** 7](#_Toc191373523)

[**3.** **Obrazec 3: Izjava kandidata za Nagrado Rada Smerduja 2024** 8](#_Toc191373524)

[**4.** **Obrazec 4: Izjava o podpori kandidaturi** 9](#_Toc191373525)

# **OSNOVNE INFORMACIJE O JAVNEM RAZPISU**

V besedilu razpisa se uporabljajo izrazi v moški slovnični obliki kot nevtralni, tako za moško kot žensko slovnično obliko.

## **Naziv in sedež razpisovalca**

Odbor za podeljevanje nagrad Republike Slovenije na področju ohranjanja narave (v nadaljnjem besedilu: odbor), Dunajska cesta 48, 1000 Ljubljana.

## **Pravna podlaga za izvedbo razpisa**

Odbor na podlagi 142. člena Zakona o ohranjanju narave (Uradni list RS, št. 96/04 – uradno prečiščeno besedilo, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju: ZON) in Statuta Odbora za podeljevanje nagrad Republike Slovenije na področju ohranjanja narave (Sklep Vlade RS, št. 01403-6/2024/3 z dne 28. 3. 2024), objavlja javni razpis za podelitev Nagrade Rada Smerduja 2025 (v nadaljnjem besedilu: javni razpis).

## **Predmet, namen in sredstva javnega razpisa**

Predmet javnega razpisa je zbiranje predlogov za kandidate za Nagrado Rada Smerduja 2025 (v nadaljnjem besedilu: nagrada), državno nagrado Republike Slovenije, ki se podeljuje za najvišje dosežke, ki pomembno prispevajo k razvoju stroke na področju ohranjanja narave in k ohranjanju narave.

Sredstva za izvedbo javnega razpisa zagotavlja Ministrstvo za naravne vire in prostor Republike Slovenije.

## **Upravičeni nagrajenci**

Nagrado lahko na podlagi ZON prejme posameznik, skupina, društvo, ustanova, zavod ali druga organizacija (v nadaljnjem besedilu: prejemnik nagrade). V skladu s sklepom odbora z dne 6. novembra 2024 se v letu 2025 nagrada podeli **za dosežke posameznika**. Dosežki posameznika ne smejo biti del že nagrajenega skupinskega dosežka.

Nagrada se ne more podeliti posmrtno.

## **Obdobje, za katero se nagrada podeljuje, in podelitev nagrade**

Časovno obdobje dosežka, za katerega se nagrada podeljuje, ni omejeno.

Nagrada se podeljuje v letu 2025.

Nagrajenec prejme denarno nagrado, plaketo ali skulpturo ter pisno utemeljitev. Nagrado podeli odbor, izroči pa jo lahko na predlog odbora visoki predstavnik Republike Slovenije. Nagrada se bo predvidoma podelila 14. junija 2025, o čemer bo nagrajenec pravočasno obveščen.

Zaželeno je, da se nagrajenec udeleži podelitve nagrade.

Ime/naziv nagrajenca bo objavljeno na [osrednjem spletnem mestu državne uprave](https://www.gov.si/teme/drzavna-nagrada-na-podrocju-ohranjanja-narave/).

## **Organ, ki bo odločal o nagrajencu**

O izboru nagrajenca odloča odbor.

Odbor je odločil, da se za leto 2025 glede na razpoložljiva sredstva v proračunu podeli denarna nagrada v višini 10.000 evrov, ki se nagrajencu izplača na njegov transakcijski račun po uradni izročitvi nagrade.

Odločitev odbora o izboru nagrajenca in višini denarne nagrade je dokončna.

## **Roki in način oddaje predlogov za kandidate za nagrado**

Vloga za predloge kandidatov za nagrado s prijavnimi obrazci je dosegljiva na [osrednjem spletnem mestu državne uprave](https://www.gov.si/teme/drzavna-nagrada-na-podrocju-ohranjanja-narave/).

Javni razpis bo odprt od četrtka, 27. februarja 2025, do vključno **petka, 18. aprila 2025, do 24.00 ure**.

Vloge lahko predlagatelji predložijo v času od datuma objave javnega razpisa do izteka roka po elektronski pošti na naslov: **gp.mnvp@gov.si**, pri čemer morajo **v zadevi elektronskega sporočila** navesti naslov »**Nagrada Rada Smerduja 2025 – javni razpis 2025**«.

Kontaktni podatki predlagatelja naj bodo navedeni v besedilu elektronskega sporočila, ki ima pripete izpolnjene in lastnoročno podpisane obrazce oziroma elektronsko podpisane, če predlagatelj uporablja elektronski podpis.

Če bo ministrstvo po pregledu prispelih vlog ugotovilo, da posamezna vloga ni popolna, bo predlagatelja pozvalo k dopolnitvi. Rok za dopolnitev vloge ne sme biti daljši od osmih (8) dni oziroma krajši od treh (3) dni.

Predsednik in člani odbora ne morejo nastopati v vlogi predlagateljev ali kandidatov za nagrado. Njihove vloge ne bodo obravnavane.

Nepravočasno prispele vloge in v roku za dopolnitev nedopolnjene vloge ter nepravilno označene vloge ne bodo obravnavane.

Predlagatelji bodo o (ne)izbiri pisno obveščeni v štirih (4) tednih po odločitvi odbora o izboru nagrajenca, oziroma najpozneje do 30. junija 2025, in sicer na elektronski naslov, naveden na prijavnem obrazcu (obrazec št. 1).

## **Obdelava podatkov**

Vsi podatki, ki se zbirajo v razpisu, se zbirajo, obdelujejo, uporabljajo in hranijo v namene tega razpisa in podelitve nagrade.

## **Odgovorna oseba za posredovanje informacij v času razpisa**

Dodatne informacije v zvezi z javnim razpisom so v času trajanja razpisa na voljo pri kontaktni osebi Ministrstva za naravne vire in prostor, dr. Vesni Petkovski, in sicer na elektronskem naslovu [vesna.petkovska@gov.si](mailto:vesna.petkovska@gov.si) ali telefonski številki 01 478 76 13 (v času uradnih ur ministrstva).

# **NAVODILA PREDLAGATELJEM ZA PRIPRAVO VLOGE**

Vloga mora biti pripravljena v slovenskem jeziku in v skladu z določili tega javnega razpisa.

Za nagrado lahko v letu 2025 kandidira **posameznik** (v nadaljnjem besedilu: kandidat).

En predlagatelj lahko na javni razpis predlaga le enega kandidata.

Istega kandidata je mogoče v tekočem letu predlagati samo enkrat in s samo eno vlogo. V primeru, da za istega kandidata prispe več neodvisnih vlog, se obravnavajo kot ena vloga. Če je za istega kandidata več (so)predlagateljev, predlagatelj priloži izpolnjeno/e izjavo/e sopredlagatelja/ev (obrazec št. 4). Izjave o podpori kandidaturi je treba pridobiti pred vložitvijo vloge.

Predlagatelj mora do roka vložiti vlogo v elektronski obliki.

Vloga je popolna, če vsebuje pravilno izpolnjene obrazce št. 1, 2 in 3. Obrazec št. 4 se predloži le v primeru, če je predlagateljev več.

Obrazci št. 1, 2, 3 in 4 morajo biti pravilno izpolnjeni, obrazci št. 1, 3 in 4 pa tudi podpisani s strani (so)predlagatelja/ev in kandidata ter ožigosani (če predlagatelj/kandidat/sopredlagatelj pri poslovanju uporablja žig) na mestih, kjer je to na obrazcih predvideno.

Obrazci morajo biti izpolnjeni v celoti. V označena polja predlagatelj vpiše ustrezne podatke in jih ustrezno označi. Sestavnih delov iz obrazcev predlagatelj ne sme spreminjati ali izbrisati.

Nepopolne vloge, ki tudi po pozivu za dopolnitev vloge ne bodo vsebovale vseh spodaj navedenih in v javnem razpisu zahtevanih sestavin, ne bodo obravnavane.

## **Obrazec 1: Prijavni obrazec**

**1.1. Splošne informacije o kandidatu dosežku[[1]](#footnote-1).** Kandidat za nagrado je lahko posameznik. V preglednico vključite ključne informacije o kandidatu: osebno ime, strokovni/znanstveni/akademski naziv, naslov stalnega prebivališča, telefon in elektronski naslov. V preglednici navedite tudi naslov dosežka kandidata, časovni okvir, finančne vire.

Kadar kandidata predlaga več predlagateljev, je vlogi potrebno priložiti izjavo o podpori kandidaturi (obrazec št. 4).

**1.2. Predlagatelj** je lahko fizična ali pravna oseba. V preglednico vključite ključne informacije o predlagatelju: osebno ime oziroma naziv pravne osebe, telefon in elektronski naslov.

**1.3. Kontaktna oseba za morebitno dopolnitev vloge.** Razdelek izpolnite le, če je predlagatelj (iz točke 1.2.) pravna oseba.

**1.4. Kratka predstavitev kandidata za nagrado.** Navedite kratko predstavitev kandidata, ki kandidira (ga predlagate) za nagrado. K predlogu je treba priložiti najmanj eno fotografijo kandidata, ki bo uporabljena za namen komunikacijskih aktivnosti v povezavi z nagrado.

## **Obrazec 2: Utemeljitev vloge**

Prosimo, da izpolnite vse rubrike na obrazcu in s tem obrazložite svoj predlog. Zahtevane informacije izhajajo iz meril za vrednotenje prispelih vlog. Priporočena vsebina in dolžina utemeljitve je navedena pri vsaki rubriki.

**2.1 Vpliv dosežka na izboljšanje stanja naravnih vrednot in biotske raznovrstnosti.** Npr. navedite, kakšen vpliv ima dosežek na stanje narave na območju Slovenije in/ali na širšem biogeografskem območju. Opišite vpliv dosežka na ohranitveno stanje vrst, habitatnih tipov, ekosistemov, zavarovanih območij, naravnih vrednot, območij Natura 2000. Povzemite, ali dobre prakse dosežka spodbujajo trajnostno rabo naravnih virov in ekosistemsko povezljivost (koridorji, zelena infrastruktura).

**2.2 Prispevek dosežka k razvoju stroke na področju ohranjanja narave.** Npr. navedite, ali dosežek zajema nove metode ter kakšen je znanstveno-raziskovalni prispevek dosežka. Povzemite, ali dosežek prispeva k izboljšanju sistema (zakonodajno – organizacijskega okvirja) ohranjanja narave v Sloveniji. Na kratko opišite, kakšna je odmevnost dosežka in njegov prispevek k mednarodni prepoznavnosti Slovenije na področju ohranjanja narave.

**2.3 Vpliv na prepoznavanje pomena ohranjene narave in področja ohranjanja narave.** Npr. opišite prispevek dosežka k informiranosti družbe o pomenu ohranjanja narave, razumevanju, kaj ohranjena narava pomeni za družbo in gospodarstvo, ter vpliv dosežka na spreminjanje navad ljudi za ohranjanje narave. Vključite lahko tudi prispevek k prepoznavanju in vrednotenju ekosistemskih storitev. Povzemite ključne komunikacijske prvine, orodja in aktivnosti, ki jih je kandidat uporabil za izboljšanje splošnega zavedanja javnosti o pomenu ohranjanja narave. Opišite prispevek dosežka k izboljšanju sodelovanja med deležniki na področju ohranjanja narave ter prispevek k delu javnih institucij in gospodarstva v povezavi z ohranjanjem narave. Poudarite, kakšen je prispevek dosežka h krepitvi vizije ohranjanja narave v Sloveniji.

**2.4 Izvirnost in trajnost dosežka za ohranjanje narave ter vključevanje ohranjanja narave v druge dele družbe.** Npr. na kratko poudarite rezultate, ki izkazujejo izvirnost in/ali inovativnost dosežka. Opišite, katere dolgoročne (trajne) pozitivne učinke izkazuje dosežek za stanje narave v Sloveniji in njegov vpliv na krepitev razumevanja ohranjanja narave. Navedite, v kakšni meri je dosežek prenosljiv na druga območja in v druge sektorje, (predviden) socialni in gospodarski vpliv dosežka ter morebiten prispevek dosežka k spreminjanju vzorcev proizvodnje in porabe, ki vplivajo na ohranjanje narave.

**2.5 Dodatne informacije o predlaganih dosežkih kandidata iz vloge.** Npr. navedite naslove povezav do dodatnih informacij o dosežkih kandidata ter morebitne že pridobljene nagrade. K predlogu priložite do pet fotografij raziskave, dosežka, kandidata ali drugo slikovno gradivo, ki se lahko uporabi za namen komunikacijskih aktivnosti organizatorja v povezavi z nagrado.

## **Obrazec 3: Izjava kandidata za Nagrado Rada Smerduja 2024**

Vključuje pisno izjavo kandidata, da se strinja s kandidaturo ter da se njegovi podatki in slikovni materiali v zvezi s predlagano kandidaturo lahko obdelujejo in hranijo za namen postopkov in komunikacijskih aktivnosti v povezavi z nagrado.

## **Obrazec 4: Izjava o podpori kandidaturi**

Vključuje pisno podporo kandidaturi s strani sopredlagatelja/ev. Vsak sopredlagatelj v izjavi navede kratko obrazložitev podpore kandidaturi. Izjavo/e o podpori kandidaturi sopredlagatelja/ev je treba pridobiti pred vložitvijo vloge.

1. Za namen tega javnega razpisa pomeni dosežek tudi več med seboj povezanih dosežkov. [↑](#footnote-ref-1)